b"\n_START_ARTICLE_\nRamon Casanova i Dan\xc3\xa9s\n_START_SECTION_\nObra\n_START_PARAGRAPH_\nCasanova introdu\xc3\xad al pa\xc3\xads les t\xc3\xa8cniques d\xe2\x80\x99estampaci\xc3\xb3 de l\xe2\x80\x99acer (Ripoll, 1916) i la fabricaci\xc3\xb3 d\xe2\x80\x99acers inoxidables (1916-18), i juntament amb el seu pare, Dami\xc3\xa0 Casanova i Costa, transform\xc3\xa0 la farga familiar en una gran empresa metal\xc2\xb7l\xc3\xbargica moderna, que instal\xc2\xb7l\xc3\xa0 a Ripoll la secci\xc3\xb3 de forja per estampaci\xc3\xb3 en la fabricaci\xc3\xb3 de peces per als motors de la Hispano-Su\xc3\xafssa. Constitueix un exemple d\xe2\x80\x99innovaci\xc3\xb3, emprenedoria i reconversi\xc3\xb3 industrial, per\xc3\xb2 tamb\xc3\xa9 de continu\xc3\xaftat: de l\xe2\x80\x99antiga farga Grau de Cal Ventol\xc3\xa0 (1872), a la Farga Casanova (1924), adquirida posteriorment per la Generalitat\xe2\x80\x94 i que avui gestiona l\xe2\x80\x99empresa p\xc3\xbablica Comforsa\xe2\x80\x93, que actualment exporta el 90% de la seva producci\xc3\xb3 de forjats i peces d\xe2\x80\x99acer a multinacionals de tot el m\xc3\xb3n._NEWLINE_Apassionat de l'aviaci\xc3\xb3, el 1913 inicia els treballs pensant en les turbines de gas com a sistema de propulsi\xc3\xb3 a reacci\xc3\xb3 sense compressor per a substituir les h\xc3\xa8lix. En construeix una que funciona amb acetil\xc3\xa8. Els resultats no foren positius. La soluci\xc3\xb3 fou una idea senzilla, per\xc3\xb2 revolucion\xc3\xa0ria: suprimir intermediaris i provocar la reacci\xc3\xb3 de la massa gasosa sobre aire aportat directament, \xc3\xa9s a dir, aprofitar la reacci\xc3\xb3 de l'aire originada per una explosi\xc3\xb3 provocada dins un cilindre, per tal de que el vehicle avanc\xc3\xa9s. Aquest cilindre on es produiria l'explosi\xc3\xb3 seria un reactor. Simplifica al m\xc3\xa0xim les peces respecte de les altres versions de combusti\xc3\xb3 i d\xc3\xb3na cos a l'enginy, tant f\xc3\xadsicament com energ\xc3\xa8ticament. Estudia la soluci\xc3\xb3 del combustible ideal, la dosificaci\xc3\xb3, les posicions d'encesa, etc. Executa diverses experi\xc3\xa8ncies amb acetil\xc3\xa8, benzina i altres carburants. El 1917 assaj\xc3\xa0 i patent\xc3\xa0 un reactor aplicable als autom\xc3\xb2bils i als avions: es tractava d\xe2\x80\x99un estatoreactor per pulsacions, o pulsoreactor, que s\xe2\x80\x99engegava amb acetil\xc3\xa8 i que podia funcionar amb benzina; Havia de dedicar tems a la f\xc3\xa0brica del seu pare i el cost dels prototips de passa ja les seves possibilitats. Deixa const\xc3\xa0ncia del seu invent a La Veu de Catalunya (23 juny 1919) i La Publicitat (9 juny 1928), i la patent del 18 de setembre de 1917._NEWLINE_La concepci\xc3\xb3 i les dimensions cr\xc3\xadtiques del pulsoreactor de Casanova s\xc3\xb3n sorprenentment semblants a les de l\xe2\x80\x99equip propulsor de les V-1 (\xc2\xabvergeltungswaffe\xc2\xbb, arma de venjan\xc3\xa7a) alemanyes (1944). Una que no arrib\xc3\xa0 a explotar permet analitzar-ne el mecanisme als aliats. Ramon Casanova accedeix a la premsa anglesa, on veu amb perplexitat que el sistema de propulsi\xc3\xb3 de les V-1 era com el del seu disseny, nom\xc3\xa9s perfeccionat per la velocitat del sistema de llan\xc3\xa7ament mitjan\xc3\xa7ant rampes. Durant la invasi\xc3\xb3 de Fran\xc3\xa7a els alemanys s'apoderaren de la documentaci\xc3\xb3 a diversos indrets on Casanova treball\xc3\xa0 durant el seu exili, com per exemple la Societ\xc3\xa9 Nationale Aeronautique du Midi, a Tolosa de Llenguadoc (Occit\xc3\xa0nia), on mostr\xc3\xa0 els seus pl\xc3\xa0nols i idees a diversa gent i institucions. El 1943, amb Fran\xc3\xa7a ja ocupada, torn\xc3\xa0 de l\xe2\x80\x99exili i s\xe2\x80\x99instal\xc2\xb7l\xc3\xa0 a Barcelona. Actualment es pot veure una reproducci\xc3\xb3 del pulsoreactor de Casanova al Museu de la Ci\xc3\xa8ncia i de la T\xc3\xa8cnica de Catalunya. _NEWLINE_La seva capacitat d\xe2\x80\x99iniciativa, talent i visi\xc3\xb3 de futur el van portar a executar diversos projectes. Les seves inquietuds no es van cenyir solament a l\xe2\x80\x99\xc3\xa0mbit professional, sin\xc3\xb3 que van abastar camps com el catalanisme pol\xc3\xadtic, els esports o la literatura. De la traject\xc3\xb2ria pol\xc3\xadtica cal destacar la fidelitat a uns ideals catalanistes i dem\xc3\xb2crates, m\xc3\xa9s que a una formaci\xc3\xb3 pol\xc3\xadtica concreta. Fou membre fundador d\xe2\x80\x99Acci\xc3\xb3 Catalana i organitzador del primer aplec d\xe2\x80\x99aquest partit a Ripoll (1922); durant la Rep\xc3\xbablica prengu\xc3\xa9 posicions m\xc3\xa9s socialitzants. Tamb\xc3\xa9 particip\xc3\xa0 en la Uni\xc3\xb3 Socialista de Catalunya o Palestra. _NEWLINE_Les seves invencions i el comportament avan\xc3\xa7at al seu temps van valdre-li el sobrenom d\xe2\x80\x99 \xe2\x80\x9cEl boig de l\xe2\x80\x99Hispano\xe2\x80\x9d. \xe2\x80\x9cBoig\xe2\x80\x9d pel fet de destacar i de \xe2\x80\x9cl'Hispano\xe2\x80\x9d per viure al barri de Sorribes, unes cases situades davant de l'actual Comforsa (nom actual de l'empresa) de Campdev\xc3\xa0nol i que es coneixen amb aquest nom perqu\xc3\xa8 la Farga Casanova treballava per a la m\xc3\xadtica empresa de motors i autom\xc3\xb2bils.\n_START_SECTION_\nReconeixement internacional\n_START_PARAGRAPH_\nRamon Casanova, un dels precursors dels motors de reacci\xc3\xb3, ha aconseguit el reconeixement internacional amb un espai d\xe2\x80\x99exposici\xc3\xb3 permanent al Museu del Marshal Space and Rocket Center de la NASA, a Hunstville, Alabama (Estats Units), que el considera un dels pioners de l\xe2\x80\x99aeron\xc3\xa0utica moderna per haver constru\xc3\xaft i patentat un estatoreactor o motor de reacci\xc3\xb3 el 1917 , molts anys abans que els alemanys fessin servir aquest sistema de propulsi\xc3\xb3 per a les seves bombes volants V-1.\n_START_SECTION_\nObra escrita\n_START_PARAGRAPH_\nL\xe2\x80\x99obra escrita de Ramon Casanova Dan\xc3\xa9s cal destacar \xc2\xabL\xe2\x80\x99hora patronal\xc2\xbb (1920) i \xc2\xabL\xe2\x80\x99arrancada\xc2\xbb. Dos testimonis del pensament social resultat d\xe2\x80\x99un temps, per mitj\xc3\xa0 dels quals analitzem el seu discurs, en el qual la ci\xc3\xa8ncia i la religi\xc3\xb3 configuren una mirada molt personal de la societat, construint una tecn\xc3\xb2polis menestralista, org\xc3\xa0nica, innovadora, tecnocr\xc3\xa0tica i merit\xc3\xb2ria que feien un contrapunt les innovacions organitzatives de F. W. Taylor (taylorisme) i Henry Ford (fordisme). _NEWLINE_Col\xc2\xb7labor\xc3\xa0 a La Veu de Catalunya i La Publicitat i en diverses revistes culturals i pol\xc3\xadtiques del Ripoll\xc3\xa8s (p. ex. Script\xc3\xb2rium) amb el pseud\xc3\xb2nim de Bern. Durant la Segona Guerra Mundial tradueix al catal\xc3\xa0 \xc2\xabOn Liberty\xc2\xbb de John Stuart Mill (Sobre la llibertat, hi ha edici\xc3\xb3 catalana de Llu\xc3\xads Flaquer, ed. Laia, 1983), i que restar\xc3\xa0 in\xc3\xa8dita, com tants altres projectes de l\xe2\x80\x99autor."